'आईएसआई और सीआईए के बीच खींचतान जारी'  
पाकिस्तान ड्रोन हमलों का विरोध कर रहा है, लेकिन अमेरिका ने साफ कर दिया है कि वह देश के कबीलाई इलाकों में ड्रोन हमले रोकने के मूड में नहीं है।
पाकिस्तान के एक दैनिक समाचार पत्र का कहना है कि आतंकवाद के खिलाफ लड़ाई में अमेरिकी ड्रोन हमलों को लेकर पाकिस्तान की खुफिया एजेंसी आईएसआई और अमेरिकी खुफिया एजेंसी सीआईए के बीच खींचतान चल रही है।  समाचार पत्र 'डेली टाइम्स' ने शुक्रवार को अपने सम्पादकीय में लिखा कि पाकिस्तान ड्रोन हमलों का विरोध कर रहा है, लेकिन अमेरिका ने साफ कर दिया है कि वह देश के कबीलाई इलाकों में ड्रोन हमले रोकने के मूड में नहीं है।  अमेरिका ने हाल ही में दक्षिणी वजीरिस्तान के अंगूर अड्डा क्षेत्र में ड्रोन हमले किए थे, जबकि एक दिन पहले ही सीआईए और आईएसआई के बीच चार घंटे लम्बी बैठक हुई थी।  समाचार पत्र के अनुसार हाल ही में वाशिंगटन में हुई सीआईए और आईएसआई की बैठक में पाकिस्तान ने आतंकवाद के खिलाफ लड़ाई में खुफिया सहयोग के लिए अमेरिका के समक्ष पहले ड्रोन हमले रोकने की शर्त रखी थी। लेकिन अमेरिका ने इसे मानने से इनकार कर दिया।  इस साल जनवरी में सीआईए अधिकारी रेमंड डेविस की गिरफ्तारी के बाद दोनों एजेंसियों के बीच तनाव पैदा हो गया था और उनके बीच खुफिया सहयोग भी बाधित हुआ था।  डेविस की गिरफ्तारी के बाद पाकिस्तान में 300-350 सीआईए एजेंट के काम करने का खुलासा हुआ था।  समाचार पत्र लिखता है, "हालांकि डेविस की रिहाई सुनिश्चित करने के लिए उन्होंने देश छोड़ दिया, लेकिन इस बात की क्या गारंटी है कि उनकी जगह कोई दूसरा नहीं आया होगा।"  समाचार पत्र के अनुसार, "दोनों पक्ष एक-दूसरे को लेकर सशंकित हैं। वे आपस में भरोसा नहीं करते, लेकिन उन्हें एक-दूसरे की मदद की जरूरत है। इस वक्त दोनों पक्षों में खींचतान जारी है। सिर्फ समय बता सकता है कि ये चीजें कैसे सुधरेंगी।"